정조 14년 · 목
試官率應試文臣人庭行禮訖以齊政閣爲賦題命在家製進○大臣諸臣以次對登筵予曰抄啓文臣皆已整齊耶內閣提學鄭民始曰宋祥濂尹永僖謂有情勢屢次催促終不入來矣予曰所謂情勢似因吏曹堂上疏槪而然疏槪旣出則宋祥濂之不入來容或無怪然應製無異於往役則何敢乃爾乎承旨之書出疏槪極爲駭然矣命當該承旨李命勳遞差予又曰俄有禁府堂上吏曹堂上入侍之敎果入來耶承旨李晚秀曰禁府堂上才已分付而未及待令吏曹堂上入侍之命初未承聞矣予曰當該司謁査奏可也晩秀請當該司謁科治從之予曰閔昌爀事所失在於完伯無論一家與否如干錢貨之推移不是異事況從兄弟之間乎完伯旣是腴藩四百金備償何難之有而正月査啓僅免之後尙不彌縫致有今日臺啓此豈成說乎朝廷當觀大體堂堂淸朝靑帳之內以負債邸吏被罪則雖罷削微罰豈不損於事面乎其人雖不足惜其於辱朝廷何左議政蔡濟恭右議政金鍾秀曰聖敎果然矣承旨金履正曰物論莫不然矣予曰下詢大臣之事承旨何可勦說乎鍾秀曰大臣奏對未畢而金履正之從傍替對筵體不嚴請從重推考從之予曰錦伯事何如日前臺啓雖不露名似有所指當之者宜欲引義申飭則可以行公乎濟恭曰人言若此豈不欲處義而如有飭敎則亦豈不行公乎予曰當者之引義似無怪矣鍾秀曰誠如聖敎而方伯數遞大關民弊近日錦完兩營幾皆坐席不暖此亦甚門矣閫帥亦有過年限者卽卞至健而倔强剛明非僨事之人矣予曰此人以奉命宣傳官罷黜平壤庶尹可謂有氣力矣又曰正言李相璜以抄啓文臣今日親試似當來待闕外故使之入參於次對其果入來耶履正曰以其親病不得入來云故知委他臺皆令入來矣予曰旣無親病上疏又無請由則豈可不入來乎俄者臺諫牌招啓辭之還給蓋以旣有行公臺諫今日自當詣臺次對當以城上所臺諫入參則政院當初旣誤請牌而至於諸臺之知委入來尤爲誤矣旣過廳坐臺諫之不待牌招無端入闕大違臺體亦關後弊此等應行之例承旨不知雖是生疏所致極爲駭然矣濟恭曰俄於閤外以關西査啓判付落字事聞司謁口傳下敎臣於昨日得見判付則果無諸堂二字不啓下禁府而啓下備邊司故臣等以爲卿與之卿字指臣等而下敎矣予曰誤爲承書入侍承旨之罪也誤爲啓下守廳承旨之罪也當該承旨果誰也承旨洪義浩曰入侍承旨卽李祖承也判付承旨卽賤臣也命當該承旨竝遞差予曰完伯之代不可不擇差十餘年以來湖南無一善治今番則必須得久任責成之人予意則以正卿擇送似好亦多前例誰果合爲乎筵退後善爲擬入大司諫權以綱獻納柳雲羽等以次傳啓至末端事予曰此非賜批之啓也越次繼陳乃是近例其陳他啓以綱等曰三司啓體至嚴旣未承批則豈敢繼陳乎近來入侍臺臣雖或有未承批而徑陳他啓者此是謬例臣等豈敢奉承乎鍾秀曰臺臣之言誠得體矣敎曰大司諫權以綱獻納柳雲羽遞差掌令吳泰賢曰臣於諫長請批爭難之際同爲起伏今於諫長遞差之後去就宜無異同請命遞斥敎以勿辭亦勿退待泰賢曰諫長爭執之論辭嚴義正實出於不欲共戴之意而乃有遞差之命如是而義理何以闡明亂賊何所懲畏乎請還收諫院諸臺遞差之命批以不允前啓中高可賢事閔昌爀事白師謹等事嚴飭金吾京兆事竝停啓副校理金熙朝曰今玆合辭之論卽王法之所必誅而殿下尙靳一允致使亂本假息我慈聖前後諺敎無地可讀天下寧有是哉聖敎若曰此啓無批便成前例而實有所不然者力排公議不降兪音已是萬萬過中之擧從前臺臣不思爭執之道輒皆泯默而退者揆以臺體尤極寒心其何可引而爲例乎諫長之屢次爭難納言之齊聲致討蓋出不得請則不已之義而迺殿下反有遞斥之命如是而亂逆何以懲討臺風何以振勵臣謂諫臺遞差之命竝卽收還三司合辭之請仍許允從敎曰過矣又曰日熱如此課講後日爲之宋祥濂尹永僖何敢以官職去就引義於莫重應製嚴飭製進○濟恭啓言慶尙監司李祖源狀啓以爲尙州元還十三萬五千五百九石零元戶一萬八千六百六十七戶通計戶結還當分條爲五萬八千二百石留庫條亦當稱此十一萬六千五百九石零留作邑還依式糶糴當年耗條作錢使穀簿有減無加其餘一萬九千石目下市直米一石價一兩九錢太一石價一兩四錢租一石價八錢依此折定而當此春窮本色責納係是行不得之政錢穀間隨納捧上以準一萬九千石之數如或不準此數就留庫中使之發賣恐合便宜官屬負逋及暗錄條爲二萬四千七百八十六石零其中四千四百石零以本色捧上一萬六百四石零以代錢捧上目今未捧爲九千七百八十石零民還未納條可捧者農務方殷待秋成竝耗徵捧其外新還之不得不里徵者爲三十一石零族徵者爲三十石零舊還之里徵者爲三千九十三石零族徵者爲七十九石零而舊還年條旣過十年還民小名初不開列只以某里幾名懸錄査實無路莫重穀簿有難請減分秩開坐恭俟處分各年監色負逋爲千餘石者七人自八九百石至二三百石亦過十餘人待其收殺分輕重勘處計料其中下吏姜奉爀所逋二千四百餘石文奉天爲一千九百餘石則不可刑配而止竝置重辟未知何如甲辰以後當該守令不謹典守未得覺察之罪令攸司稟處爲辭矣其量戶計穀以十一萬六千五百九石零留作糶糴耗條年年作錢使穀簿有減無加其所酌定儘合便宜其餘米太租合一萬九千石依市直折價而錢穀間隨納捧上等節竝依狀請許施爲好官屬負逋及暗錄條之或以本色或以代錢捧上而猶未盡捧者待秋畢捧其外新還之里徵放徵者合爲六十石零舊還三千九十餘石之不得不里徵七十九石零之不得不族徵雖絕可矜憐旣係還穀待秋督徵有不可已負逋吏最多者二人之竝置重辟不可不依施甲辰以後不謹典守之守令請令該府現告一竝拿問嚴處從之敎曰戊戌舊還名色事勢旣如許無論里徵族徵及負逋又與所謂當捧條其爲鬼錄一也與新還不可捧六十石零一竝蕩減逋吏置辟烏可已也十年之間必多物故之人與咸陽全一邑大變通有異他道似此石數率多減死勘配宜無異同令道臣依此決折事分付又啓言東萊關市大廳旣許改建明春始役而以乙巳年行廊改建時所入物力商量比準則雖在萬兩之內足可了當依前例以濟民倉南倉錢量宜許貸每年以公木作錢餘剩三錢條限年還充則公貨可無見失之患以此分付材木則酌量容入枚報備局以萊府近處松田中風落自枯者䂨給而陸運則監董官擔當擧行水運則用附近兵船沙格糧米以儲置米依例會減之意請分付從之又啓言修撰成種仁上疏中刷馬驅人革弊之論誠爲格言自有此疏以來施行便否屢問於首譯則以爲以刷驅應給之價欲雇車還往則其所不足不知爲幾許兩無前公貨恐無出處且以驅人言之渠輩非農非賈只以刷役爲生活便同永業今若一朝革罷則盡化爲盜賊此不可不深慮至於象譯應赴者左牽右掣恐不可以猝革元定數臣意則仍舊擧行之外無他善變之策矣詢于右相鍾秀曰燕行事情臣固未詳礙掣多端誠有如左相所達大抵未覩後來之利害徑變流來之舊法在所難愼況事在疆域之外乎賤見與左相無異矣從之又啓言開城留守具庠狀啓以爲本營聚點每年設行於二三月間而尙未擧行今則農務方殷軍兵各散如欲聚點則貽弊不少請令廟堂稟處矣軍兵聚點雖係師律當此農節聚軍肄習非所可論姑令權停恐無妨矣從之又啓言近日備堂行公之人無多禮曹判書徐浩修漢城判尹金文淳請竝還差從之敎以都承旨柳戅一體還差○兵曹判書李▣啓言堂下武臣試射來月爲始當爲設行各廳射員中如別軍職時帶實職人及軍門從事官守禦將官之曾前免射有非成就勸懲之道竝令赴試備邊郞三道參軍守門將捕廳從事官無軍將官吏批所管各司武臣及監察請竝依舊例勿爲擧論從之○判義禁李文源啓言定州新鄕案修整時罪人辛漸終始任事發於吳大益及諸囚之招首倡勸成者必是此人白仁煥之供雖爲發明以道査觀之爛漫同參之狀昭不可掩渠雖遐鄕之人曾經侍從之職少不顧忌恣行不法當施流竄其餘諸囚不可以受賂之多寡區別其罪之輕重請竝施島配之典詢于諸堂同義禁洪秉纉洪明浩曰以前後囚供觀之辛漸之名如出一口首倡之律渠焉敢逭而其外諸囚擧皆以同參納供則不可以捧賂之多少有所區別矣詢于左右相濟恭曰定州事以臣愚見言之已錄之鄕案不當爻周也旣散之錢貨不可還徵也蓋爻周則初旣敗家亡身而今又罔民還徵則雖使剝盡土皮無以盡捧此豈非難處之甚乎況在囚諸人無論朝官白徒渠雖欲作爲此事本官不許則無可奈何也本官雖欲作爲此事監司不許則亦無可奈何也朝家刑政只當罪監司守令蟣蝨邑子何足費聲氣而治之乎然就其中必欲强爲分等則辛漸之爲首倡亦不過臆料而言之以曾經侍從而亦爲參涉者有之以此爲罪首然後事面庶可免苟且矣鍾秀曰禁堂皆以辛漸爲首倡則首倡人用律不可不加等其餘當爲隨從其中白仁煥乃是侍從不可與蚩蠢白徒比論似當另爲嚴勘至於斂民錢之推給不但法理當然亦可爲大懲創之方新鄕案之爻周道臣事可謂得體案旣爻周則民錢徵償自是次第事也文源曰諸囚中趙慶一年迫七十僻居外村鄕案修整初不干涉名帶査監之任故新鄕募入輩收錢三十兩以給而不能退却陷此死罪云人旣老昏物亦些少似可區別矣敎曰若於諸囚中區別首從當以曾經侍從者爲首白仁煥以首倡勘律辛漸卿等諸議雖以首倡爲言非爲渠也辛受采之蒙被異恩殊寵卽所仰覩今於其子孫之干科若不別加矜念是豈小學所謂所愛亦愛之義乎昨筵筵臣雖以犬馬亦愛尙猶然矣竝與犬馬之子而亦愛近於過當爲言而所持難者以上舍生決科無異特第釋褐之後卽拜行左承旨戶曹參判其頂帶軺軒赴公之狀予於伊時承命之行目覩於街上雖與故參判吳光運家世宥之意不可同日而語若令刑推定配誠有不忍者卽其地方定配而前倅所捧禮錢太半入於防役防債其所釐弊之方使渠竭誠周章以爲贖罪之地今若爲其懲貪反收旣放之民債此則繹騷當如何此惟在道伯處決之如何非朝廷所知矣其餘各人等編配亦屬煩猥嚴刑逐送本鄕而趙慶一年近除刑所犯別無可問之端杖一百收贖放送○進賀副使徐浩修啓言今番使行與前有異不可不帶去文藝能幹事之人矣檢書官朴齊家臣行中元額外帶去業儒李喜經正使行中元額外帶去譯官洪命福以首譯帶去而行中元額內押物通事蒙學遞兒各減一員而救療官及偶語別差俱是不緊名色今行權減似好矣敎以右相之意何如鍾秀曰元額外帶去三人旣是使行之不可無者元額數外剋減之數相當然後始可許之而曾聞別使隨率最稱無利當次之人每多不願云依使臣所請施行恐合事宜矣從之鍾秀曰書狀官宋祥濂所坐非細前後銓注一不擧論則今番銓堂之首擬書狀雖未知緣何委折而專對事重渠之不敢冒膺道理當然使行日子漸近不可不趁早變通書狀官宋祥濂請改差敎以許遞今日政差代